**Vaclovo Into akmenų muziejus**

Sveiki atvykę į Respublikinį Vaclovo Into akmenų muziejų, kuris čia, Žemaitijoje, Mosėdžio miestelyje, įkurtas 1979 metais. Jau 1984 metais Mosėdyje buvo pradėtas sodinti akmenų muziejaus parkas, o 2000-aisiais muziejaus dendrologinė kolekcija paskelbta valstybės saugomu gamtos objektu.

Muziejus renka, kaupia, tiria, eksponuoja, restauruoja ir saugo įdomiausius, mokslui vertingiausius Lietuvos riedulius, atskleidžia jų gamtinę įvairovę, prigimtį, mokslinę reikšmę, propaguoja gamtosaugos idėjas ir užsiima kita veikla.

Muziejaus įkūrimas – natūralus Mosėdyje gyvenusio gydytojo Vaclovo Into darbų rezultatas. Iki muziejaus įsteigimo gydytojas jau buvo surinkęs ledynmečio laikų riedulių kolekciją, miestelyje pasodinęs apie tūkstantį įvairių rūšių ir formų augalų.

Dabar muziejus yra pavaldus Aplinkos ministerijai. Jame eksponuojama daugiau negu 150 tūkstančių įvairaus dydžio Lietuvoje paplitusių Baltijos regiono uolienų riedulių. Didžiausias eksponatas sveria 50 tonų, mažiausias – vos kelis gramus. Restauruotame 200 metų senumo malūne įrengta ekspozicija pristato geologinius žemėlapius, suakmenėjusius gyvūnus ir augalus, uolienų nuotrupų klasifikaciją, iš įvairių šalių atvežtus ir muziejui padovanotus akmenis. Čia taip pat rodomi ir iš žmogaus organizmo išoperuoti svetimkūniai, Lietuvoje augančių medžių skerspjūvių kolekcija. Muziejaus lauko ekspozicijoje yra daugiau negu 200 didelių riedulių, kurie eksponuojami Bartuvos slėnio terasoje – 14 hektarų plote. Visi jie į Lietuvą kartu su ledynais atslinko iš Skandinavijos ankstyvojo pleistoceno – vėlyvojo paleolito periode.

Kviečiame Jus susipažinti su unikaliais muziejaus eksponatais ir linkime malonių įspūdžių!

Dabar Jūs esate muziejaus kamerinėje dalyje. Čia eksponuojamos muziejinės vertybės, kurios atspindi Lietuvos geologinę raidą ir eratinių riedulių įvairovę, pateikia Lietuvos žemės gelmių sandaros, sudėties, evoliucijos žinias bei atskleidžia riedulių mokslinę, pažintinę, kultūrinę vertę. Išsami informacija apie Žemės ir uolienų susiformavimą, kilmę, į mūsų kraštus ledynų atneštus riedulius pateikiama muziejaus stenduose, informaciniuose terminaluose. Vitrinose eksponuojami originalūs rieduliai bei jų fragmentai. Jie čia išdėstyti grupėmis pagal kilmę ir rūšis.

Vos įžengus į Ledynmečio riedulių salę lankytojų dėmesį patraukia Vaclovo Into biustas. Jį 2012 metais iš gipso sukūrė Mosėdyje gyvenantis profesionalus skulptorius Rimantas Eidėjus. Vaclovo Into stende rasite pirmąjį audiogido numeriu pažymėtą eksponatą – darbo užrašų knygelę.

**(1)Vaclovo Into užrašų knygelė**

Šioje knygutėje muziejaus įkūrėjas gydytojas Vaclovas Intas fiksuodavo kiekvienos dienos darbus, žmonių, su kuriais bendraudavo, adresus, užrašydavo įvairius pastebėjimus ir posakius. Žmonės atsimena, kad, sutiktas prie darbų ir paklaustas, kaip jam sekasi, žemaitis Vaclovas Intas atsakydavo: „Kāp šoniou šolinie – nei išlipsi, nei išlaksi...“ O jeigu kas nors pasiteiraudavo, kaip gydytojui sekasi dirbti su akmenimis, jis atsakydavo: „Aš esu pats geriausis geuoluogs tarp daktarū, vo tarp geuoluogu – pats geriausis daktars“.

Vaclovas Intas per savo gyvenimą sukaupė didžiulę įvairiausių uolienų kolekciją.

Kas yra uoliena? Tai kristalinis, iš dalies kristalinis ar amorfinis agregatas. Amorfinė uoliena yra beformė, neturinti kristalinės sandaros. Uolienos susidaro Žemėje, kituose kosminiuose kūnuose arba tiesiog pačiame kosmose gamtinių procesų metu. Jos apibūdinamos ir skirstomos pagal kilmę, susidarymo būdą ir aplinkybes. Kai kurios uolienos susiformuoja Žemės gelmėse – plutoje, mantijoje ar net branduolyje. Magminės uolienos susidaro iš magmos, t. y. iš Žemės gelmėse esančio lydalo. Metamorfinės uolienos, dar vadinamos antrinėmis, susiformuoja iš magminių ar nuosėdinių uolienų, kurios du kartus yra pabuvojusios Žemės gelmėse ir yra paveiktos aukšto slėgio bei temperatūros.

Kiek žemiau eksponuojamas antru numeriu pažymėtas granitas.

**(2) Granitas**

Tai rožinės spalvos su tamsiai pilkais intarpais magminė intruzinė uoliena. Jos sudėtis – granitinė, struktūra – stambiagrūdė, tekstūra – masyvi. Granitas sudarytas iš mafinių mineralų biotito ir raginukės, iš raudono atspalvio felzinių mineralų feldšpatų ir pilko kvarco. Eksponate puikiai matyti granitui būdingi ortoklazo ovoidai su oligoklazo apvadu. Žymiausi tokios uolienos pavyzdžiai Lietuvoje yra Puntuko riedulys ir Šilalės kūlis. Šis eksponatas – blyno formos luistas, nuskeltas nuo riedulio. Jis buvo rastas Mosėdžio miestelyje. Granitas yra gera statybinė medžiaga, iš kurios gaminama aukštos kokybės skalda, apdailos plokštės, laiptai, paminklai ir kiti dirbiniai.

Kairėje pusėje yra įrengtas geologijos mokslų daktaro, pedagogo Algirdo Gaigalo stendas. Šalia jo esančioje vitrinoje eksponuojamas piterlitas, pažymėtas trečiu numeriu.

**(3) Piterlitas**

Geologijos mokslininkas Algirdas Gaigalas daugelį metų konsultavo Vaclovą Intą, padėjo jam atrinkti akmenis muziejaus kolekcijai bei juos rūšiuoti. Mokslininkas ir pats rinko riedulius, nemažai jų padovanojo mūsų muziejui. Šis piterlitas yra vienas iš jų.

Piterlito pavadinimas yra kilęs nuo Suomijos miestelio Pyterlahti. Tai rapakivio granito atmaina, atkeliavusi iš vakarinės Suomijos dalies. Ši uoliena yra granitinės sudėties, stambiagrūdės struktūros. Piterlitams būdingi dideli 2–8 cm dydžio kiaušinio formą primenantys kristalai, apsupti labai smulkių grūdelių mase. Iškilusi į paviršių ši uoliena labai greitai dūla: veikiama vėjo, smėlio, vandens ir saulės, smulki masė iškrenta ir lieka dideli ,,kiaušiniai“ – kristalai. Jie būna margi – nuo raudonos iki tamsiai pilkos spalvos.

Eksponuojamoje uolienoje aplink šviesius kristalus galite pamatyti apvalius juodo kvarco taškelius. Tik dėl jų šios uolienos vadinamos piterlitais.

Pirmojo stalo vitrinose pateikta granitų, smiltainių ir klinčių įvairovė. Stabtelėkite prie 4 audiogido numeriu pažymėto dėmėto smiltainio.

**(4) Dėmėtasis smiltainis**

Dėmėtas smiltainis iš kitų išsiskiria rudomis, iki 1 mm dėmelėmis, šviesiai pilkos spalvos ir vietomis žalsvu atspalviu. Tai nuosėdinė nuolaužinė uoliena, cementuota molio cementu. Kai kurios smiltainio rūšys labai atsparios dūlėjimui. Jo kietumas priklauso nuo mineralinės sudėties, tekstūros ir smėlio dalelių apzulinimo laipsnio. Tokios uolienos naudojamos statybose, o kai kurios – kaip galąstuvas. Šis dėmėtas smiltainis yra smulkiagrūdis, kvarcinis, perpjauto blyno formos. Vietomis matomas žalsvas atspalvis – tai užsilikę šlifavimo milteliai.

Antrojo stalo vitrinoje „Kvarco įvairovė“ eksponuojami kvarco pavyzdžiai, atvežti iš Indijos, Rusijos, Lietuvos. Siūlome įdėmiau apžiūrėti Mosėdyje rastus kvarco pavyzdžius. Vienas iš jų pažymėtas 5 audiogido numeriu.

**(5) Kvarcas**

Kvarcas yra mineralas, kuris gali būti skaidrus, dūminis, juodas ir „pieninis“. Spalva priklauso nuo jame esančių mineralų. „Pieninis kvarcas“ yra silicio dioksido mineralas – labiausiai paplitęs mineralas Žemėje. Pavadinimą jam suteikė viduramžių Saksonijos rūdakasiai. Tai neskalus kristalas, kurio lūžimai – kriaukliški. Šis mineralas randamas įvairiose geologinėse aplinkose. Šviesiai pilkos spalvos 5 numeriu pažymėtas kvarcas nuo kitų šalia esančių kvarco pavyzdžių skiriasi tuo, kad jo sudėtyje be kvarco yra ir šviesiai rausvo kalio feldšpato.

Atkreipkite dėmesį į šios vitrinos kairėje ir dešinėje pusėje eksponuojamas kvarco atmainas: geltonos spalvos – citriną ir juodos spalvos – morioną.

Kiek toliau, ant palangės, galite apžiūrėti jūros vandens ir smėlio įvairiausiomis duobutėmis išvagotas granitines uolienas iš Baltijos jūros dugno.

Dešinėje, kampinėje vitrinoje, pateikti iš Skandinavijos šalių atkeliavę vedantieji rieduliai. Vienas iš jų yra eksponuojamas Baltijos jūros dugno lentynoje. Eksponatas pažymėtas 6 numeriu.

**(6) Baltijos mandelšteinas**

Baltijos mandelšteinas yra magminė efuzinė uoliena. Jos spalva pilka, vietomis – tamsiai pilka. Migdolinės tekstūros vidutinio rūgštingumo uolienoje aiškiai matosi 1–2 cm augalinės liekanos – fenokristai, taip pat – elipsinės ir rutuliškos formos tuštumos, užpildytos chalcedonu ir geležies hidroksidais. Šis Baltijos mandelšteinas rastas Mosėdžio miestelyje.

Vitrinos kairėje pusėje eksponuojamos uolienos į Lietuvą yra atkeliavo iš Šiaurinės ir Centrinės Švedijos. Septintas audiogido eksponatas – kvarco porfyras.

**(7) Kvarco porfyras**

Rudai raudonos spalvos kvarco porfyras yra granitinės sudėties magminė efuzinė uoliena. Jos struktūra – stikliška porfyrinė, tekstūra – masyvi. Pats pavadinimas „porfyras“ atspindi šios uolienos sandaros ypatybes: jos fenokristai sudaryti iš pilko kvarco ir rausvų lauko špatų, kai kurie iš jų – beveik idiomorfiški, 1–10 mm dydžio. Eksponuojamas riedulio formos kvarco porfyras yra beveik perpus perpjautas ir nušlifuotas. Jis rastas Baltijos jūros paplūdimyje – Šventojoje. Tokios uolienos naudojamos kaip apdailos akmenys.

Kitas iš Švedijos atkeliavęs riedulys yra Kinne diabazas.

**(8) Kinne diabazas**

Tai magminė subvulkaninė uoliena margos, tamsiai pilkos spalvos, bazinės sudėties, įvairiagrūdės struktūros. Eksponuojamas Kinne diabazas sudarytas iš 3 mineralų: šviesiai pilko, beveik balto felzinių mineralų plagioklazo, juodo mafinio mineralo augito ir šviesiai pilko, beveik balto olivino. Kinne diabazams būdingas banguotas paviršius. Jo gumbai yra apie 10 mm aukščio iki 15 mm pločio. Ši gumbuoto gargždo formos uoliena susidarė maždaug prieš 1,5 milijardus metų. Ji buvo rasta Varėnos rajone.

Greta eksponuojamas devintu numeriu pažymėtas eksponatas.

**(9) Granato gneisas**

Granato gneisas yra metamorfinė šviesiai pilka uoliena, susiformavusi regioninio metamorfizmo metu veikiant mažam slėgiui ir aukštai temperatūrai. Jis yra vidutingrūdės struktūros, gneisiškos tekstūros. Granato gneisas sudarytas iš šviesiai pilko kvarco, kurio dydis iki 7 mm, tamsiai rudai raudono granato, dar vadinamo almandinu, ir trupučio biotito. Ši uoliena rasta Mosėdžio apylinkėse.

Šalia kortelės, nurodančios vietovę „Šiaurinė ir Centrinė Švedija“, eksponuojamassienitas, kitaip dar vadinamas pirokseniniu granitu.

**(10) Sienitas – pirokseninis granitas**

Sienitas yra pilkos spalvos magminė intruzinė uoliena, stambiagrūdės struktūros, masyvios tekstūros, priklausanti bazinei anartozito grupei. Eksponuojamas sienitas sudarytas iš melsvo, šviesiai pilko plagioklazo. Sienitų skalumas tobulas, kristalai monokliniški, prizmiški. Ši uoliena yra tarpinė sienito rūšis, susijusi su granitu, kuriame pastebimi tamsieji mineralai – būtent todėl jis vadinamas pirokseniniu.

Apėję vitriną, pamatysite eksponatus iš Suomijos. Vienas iš jų pažymėtas 11 numeriu.

**(11) Rapakivis**

 „Rapakivis“ – suomiškas žodis. Jis reiškia „sutrūnijęs, supuvęs akmuo“. Tai magminė intruzinė uoliena, rudai raudona su tamsiais intarpais, granitinės sudėties, stambiagrūdė, masyvi. Ji sudaryta iš mafinių mineralų – biotito ir raginukės, rausvų felzinių mineralų feldšpatų ir tamsiai pilko kvarco. Uoliena rasta Varėnos rajono Barčių kaime.

Vitrinos kairėje pusėje eksponuojami akmenys, atkeliavę iš Alandų salų. Dažniausiai jie yra raudonos arba rudai raudonos spalvos. Dvyliktu audiogido numeriu pažymėtas alandų granito porfyras anksčiau buvo vadinamas granofyru.

**(12) Granofyras**

Granofyras yra magminė intruzinė uoliena. Jo sudėtis – granitinė, įvairiagrūdė. Tai porfyrinės struktūros, masyvios tekstūros uoliena, sudaryta iš mafinio mineralo biotito, felzinių feldšpatų ir kvarco mineralų. Fenokristai sudaryti iš raudono ir šviesiai raudono kalio feldšpato bei iš pilko kvarco. Granofyras susiformavo Alandų salose maždaug prieš 1,5–1,6 milijardus metų. Eksponuojama uoliena yra gargždo formos su nupjautu ir nušlifuotu šonu. Ji rasta Baltijos jūros paplūdimyje – Šventojoje.

Šalia stendų, skirtų tektoninėms plokštėms ir magminėms uolienoms, yra 3 lentynos. Jose eksponuojamos 3 magminių uolienų grupės – rūgščios, vidutinės-šarminės ir bazinės uolienos.

Pirmojoje lentynoje, kur eksponuojamos rūgščiosios uolienos, rasite 13 numeriu pažymėtą eksponatą.

**(13) Obsidianas**

Manoma, kad pirmąjį obsidiano uolienos pavyzdį iš Etiopijos į Romą parsigabeno romėnas Obsijus. Naująjį akmenį jis nusprendė pavadinti panašiai taip, kaip skamba jo vardas. Lotyniškas pavadinimas „Obsidianus lapis“ reiškia „Obsidijaus akmuo“. Iš tiesų tai ne akmuo, o įvairios cheminės sudėties neišsikristalizavusi vulkaninė uoliena, vulkaninio stiklo atmaina. Juodos spalvos aštriabriaunė uoliena susidarė staiga atvėsus ir nespėjus išsikristalizuoti klampiai rūgščios riolitinės sudėties lavai. Jai būdingas stiprus blizgesys, kriauklėtas lūžis, masyvi tekstūra, stikliška struktūra. Spalva priklauso nuo dujų, rūdinių mineralų intarpų ar geležies oksidavimo laipsnio. Obsidianas naudojamas apdailai ir juvelyrikoje. Į muziejų iš Armėnijos, Sevano ežero apylinkių, jį atvežė Vaclovas Intas.

Trečiojoje lentynoje eksponuojama bazinių uolienų grupė. Jai priklauso 14 numeriu išskirtas labradoritas.

**(14) Labradoritas**

Tai magminė intruzinė bazinė anortozito atmaina, uoliena, sudaryta iš daugiau nei 90% mineralo plagioklazo labradoro. Jos sudėtyje aptinkama augito, titanomagnetito, ilmenito, rečiau – apatito, kartais randama dar ir kalio feldšpato, kvarco bei biotito. Spalva varijuoja nuo pilkos iki juodos su vaivorykštiniais atspalviais. Tai itin stambiagrūdės struktūros, masyvios tekstūros uoliena, kurios kristalai pasižymi ryškiu melsvos spalvos vidiniu atspindžiu – irizavimu. Ši uoliena stiprina aurą ir savo linksmomis spalvomis suteikia džiaugsmo.

Priešais esančios vitrinos apatinėje lentynoje yra kitas audiogido numeriu pažymėtas eksponatas. Tai – gabro noritas.

**(15) Gabro noritas**

Noritas – intruzinė [magminė uoliena](http://lt.wikipedia.org/wiki/Magmin%C4%97_uoliena), sudaryta iš [plagioklazo](http://lt.wikipedia.org/wiki/Plagioklazas%22%20%5Co%20%22Plagioklazas) ir [ortopirokseno](http://lt.wikipedia.org/wiki/Piroksenas%22%20%5Co%20%22Piroksenas). Jo pavadinimas kilo iš [norvegų](http://lt.wikipedia.org/wiki/Norvegai) mitinio herojaus Noro vardo. Ši uoliena yra gabrinės struktūros, masyvios tekstūros. Ji randama kartu su [gabru](http://lt.wikipedia.org/wiki/Gabras) sluoksniuotuose intruziniuose kūnuose, kuriuose aptinkama [platina](http://lt.wikipedia.org/wiki/Platina). Gabro norite galite pamatyti šviesiai pilkų, panašių į pagaliukus, kristalų. Uoliena sudaryta iš šviesiai pilko, iš išorės padūlėjusio plagioklazo ir juodo augito. Šis eksponatas rastas Skuodo rajono Šauklių kaime.

Kairėje, prie metamorfizmo stendo esančioje stalo vitrinoje, išdėstytos uolienos, kurios buvo paveiktos temperatūros ir slėgio. Viena iš jų išsiskiria pailga forma. Tai labai aukšto slėgio paveiktas žėručio skalūnas. Jis pažymėtas 16 numeriu.

**(16) Žėručio skalūnas**

Žėručio, arba kvarco, skalūnas yra metamorfinė suprakristalinė uoliena, susidariusi regioninio metamorfizmo metu veikiant dideliam slėgiui ir žemoms temperatūroms. Šviesiai pilkos spalvos, šilkinio blizgesio uoliena yra filitinės struktūros, skalūnuotos tekstūros, kuri sudaryta iš žėručio, arba serecito, ir kvarco. Tokia uoliena lengvai skyla plonomis plokštelėmis arba plytelėmis. Nudaužytos medienos atplaišą primenantis skalūnas buvo rastas Mosėdžio miestelyje.

Kitoje vitrinos pusėje eksponuojamas migmatitas su granatais.

**(17) Migmatitas su granatais**

Ši uoliena yra vidutinio rūgštingumo, įvairiablastinės struktūros. Kiekvienas, pažvelgęs į eksponuojamą migmatitą, gali pamatyti dvi skirtingas uolienas – šviesiai pilkos ir tamsiai pilkos ar juodos spalvos juosteles. Tai persikristalizavę, migmatizacijos paveikti stambesni mineralų blastai. Išsiskiria ir puikiai išlikusios senosios uolienos juostelės. Perkristalizuotos juostelės – stambiagrūdės, dėmėtos tekstūros, sudarytos iš kvarco. Migmatite yra ir plagioklazo kristalų, granato, kuris sudaro rausvas 10–30 mm dydžio dėmeles, biotito ir nedidelio kiekio raginukės. Eksponatas rastas Skuodo rajone Kulalių poligone.

Pasisukę į dešinę, vitrinoje „Archeologija“, rasite akmeninį kirvuką.

**(18) Akmeninis kirvukas**

Akmens ir žalvario amžiuje žmonės akmenį naudodavo įvairiems primityviems įrankiams gaminti. Lietuvoje kirvukams pasidaryti daugiausia būdavo naudojamos bazinės vulkaninės uolienos.

Šis 18 numeriu pažymėtas įrankis yra atsitiktinis archeologinis radinys. Jis padarytas iš diabazo – magminės efuzinės uolienos. Ji – tamsiai pilkos-rudos spalvos, smulkiakristalinės, diabazinės struktūros, masyvios tekstūros. Kirvius iš diabazo mūsų protėviai darydavo todėl, kad diabazas yra viena kiečiausių uolienų.

19 numeriu pažymėtas prie durų eksponuojamas rankinis malūnas. Stabtelėkite prie jo.

**(19) Rankinis malūnas**

Muziejuje saugomas statinės tipo primityvusis rankinis malūnas. Tai sunkiai sukamas, buityje naudotas įrankis. Granitinės girnos sukant atlikdavo mechaninį darbą – maldavo miltus. Į muziejų šis malūnas buvo atvežtas iš Skuodo rajono Barstyčių kaimo.

Pasisukę į dešinę, salės centre, pamatysite dar keletą senovinių malūnų tipų.

Na, o dabar pereikite į nuosėdinių uolienų salę. Čia eksponuojamos uolienos yra susidariusios iš sudūlėjusių magminių, metamorfinių ir senesnių uolienų. Dažniausiai jos susiformuoja vandenyje, kur kaupiasi suirusių uolienų dūlėsiai, vyksta jų sedimentacija. Labiausiai paplitusios yra molingos, smėlingos ir karbonatinės nuosėdinės uolienos, rečiau sutinkamos – druskos. Smiltainiai, smėliai, kriauklainiai yra nuosėdinės grupės nuolaužinės uolienos, sudarytos iš apzulintų ir aštriabriaunių uolienų bei mineralų grūdelių.

Salėje prie sienos prašome apžiūrėti vitriną „Smiltainių įvairovė“. Čia, kolbose, eksponuojamas įvairios granuliometrinės sudėties, skirtingų spalvų smėlis, suvežtas iš viso pasaulio kampelių.

Dešinėje pusėje, ant palangės, pamatysite 20 numeriu pažymėtą neįprastą akmenį.

**(20) Suakmenėjęs medis**

Šis akmuo – tai prieš tūkstančius metų buvęs medis. Jis iliustruoja natūralų procesą – suakmenėjimą, kai, bėgant laikui, medžio organines medžiagas ištirpdo vanduo, o tuštumas užpildo mineralai. Suakmenėjusio medžio spalvos priklauso nuo cheminių priemaišų. Savo išvaizda ir sandara šis medis primena agatą. Jis turi ir gydomųjų savybių – valo kepenis ir kraują.

Greta esanti vitrina skirta paleontologijai. Joje eksponuojamos įvairios suakmenėjusios gyvūnų liekanos, tarp jų ir amonitai. Vienas iš jų pažymėtas 21 numeriu.

**(21) Smiltainis su amonitu**

Amonitai yra kriaukliniai galvakojai moliuskai, atsiradę devono periodu bei išmirę prieš 65 milijonus metų. Artimiausi dabartiniai amonitų giminaičiai yra mums gerai žinomi bekiaučiai galvakojai moliuskai – kalmarai, sepijos ir aštuonkojai. Žymiausias amonitų atributas – susukta į spiralę išorinė kriauklė. Amonitai turėjo unikalią savybę – jie galėdavo gyventi ir esant deguonies trūkumui. Eksponuojamas moliuskas yra suakmenėjęs smiltainyje ir turi perlamutro atspalvį.

Dabar kviečiame susipažinti su akmenimis, kurie susidaro žmogaus organizme. Jie išdėstyti prie durų, dešinėje pusėje esančioje vitrinoje „Akmenys, randami žmogaus kūne“. Įdėmiau siūlome apžiūrėti 22 audiogido numeriu išskirtą eksponatą.

**(22) Dešiniojo inksto koralinis akmuo**

Žmogaus kūne akmenys dažniausiai susidaro tulžyje, šlapimo pūslėje ir inkstuose. Šis koralinis akmuo susiformavo inkstų akmenlige sirgusio žmogaus dešiniajame inkste. Akmenlige žmogus suserga dėl įvairių priežasčių, o akmenys susidaro skirtingų dydžių ir įvairios sudėties. Dažniausiai jie būna mišrūs, sudėtyje turi baltymų ir druskų. Koraliniai akmenys užima visą inksto geldelę. Eksponuojamo koralo sudėtis yra polimiktinė, t. y. ji sudaryta iš kelių elementų.

Vitrinoje, esančioje kairėje durų pusėje, eksponuojamos ant akmenų augančios kerpės ir samanos. Kerpės yra žemesnieji daugiamečiai augalai, prisitaikę gyventi pačiose atšiauriausiose pasaulio vietose ir dažniausiai įsitvirtina ten, kur egzistuoti gali tik kelios organizmų grupės. Kerpių gniužulai auga ant saulės deginamų uolų ir akmenų, išmargindamos juos įvairiaspalvėmis dėmėmis.

Samanos yra paplitusios beveik visame pasaulyje. Jos daugiausiai auga drėgnose vietose, miškuose, pelkėse, ant uolų, akmenų, rečiau – vandenyje.

Jums už nugaros įrengta vitrina „Naudingosios iškasenos“, kurioje pristatomos Žemės plutoje esančios neorganinės arba organinės kilmės mineralinės žaliavos.

Dabar pereikite į mineralų salę. Joje eksponuojamos mineralų kolekcijos, kurias surinko ir muziejui padovanojo jo įkūrėjas, geologijos profesoriai ir kiti asmenys, besidomintys akmenimis bei mineralais.

Muziejaus įkūrėjas, gydytojas Vaclovas Intas XX amžiaus antroje pusėje Mosėdyje pradėjo rinkti ir numeruoti laukuose aptiktus įdomesnius [akmenis](http://lt.wikipedia.org/wiki/Akmuo). Tardamasis su kitų sričių specialistais, jis pasiekė, kad šiame miestelyje būtų pradėtas kurti akmenų parkas. Beveik visus darbus gydytojas atliko savo lėšomis.

Keturias mineralų kolekcijas muziejui padovanojo geologas, fizinių mokslų daktaras, profesorius Albertas Bitinas, kvartero geologijos srities specialistas. Pirmąją kolekciją muziejui šis mokslininkas padovanojo 2008 metais vykusiame tarptautiniame Planetos Žemės metams paminėti skirtame renginyje. Kiek vėliau muziejui atiteko ir kitos Alberto Bitino sukauptos kolekcijos.

Geologas, fizinių mokslų daktaras Gediminas Motuza tiria Lietuvos kristalinio pamato sandarą, raidą, naudingąsias iškasenas, smūginius kraterius. Surinktą kolekciją profesorius muziejui padovanojo 2009 metais. Motuza yra pagrindinis muziejaus patarėjas atpažįstant uolienas ir mineralus.

Audronė Ilgevičienė yra astrominerologijos centro įkūrėja. 2009 metais ji muziejuje skaitė paskaitą tema „Kuo gali žmogui padėti akmuo?“ ir padovanojo spalvingiausių mineralų kolekciją.

Skuode gimęs ir augęs, buvęs Lietuvos užsienio reikalų ministras, diplomatas Vygaudas Ušackas mūsų akmenų muziejui padovanojo itin vertingą pegmatitų kolekciją, parvežtą iš Afganistano.

Muziejui savo surinktas kolekcijas taip pat yra padovanoję Ervinas Preikša, Albinas Ulskis ir Deividas Jurkevičius.

Ar žinote, kad visi mineralai turi gydomųjų savybių?

Dabar siūlome įdėmiau apžiūrėti Vaclovo Into kolekcijos vitrinoje 23 audiogido numeriu pažymėtą mineralą – rodonitą.

**(23) Rodonitas**

Tai silikatų klasės piroksenoidų grupės mineralas. Jo kristalai sudaryti iš triklininės singonijos plokštelių. Kartais jie būna iki 10 cm prizmių formos. Jų spalva gali būti juoda, tamsiai raudona, vyšninė arba rausvai ruda su juodomis mangano oksido gyslelėmis ir dėmėmis. Rodonitas susidaro sąlyčio ir regioninio metamorfizmo sąlygomis palyginti žemoje temperatūroje iš daug mangano turinčių uolienų – vulkaninėse-nuosėdinėse mangano rūdose, skalūnuose ir kitur. Šis mineralas stiprina širdį ir gerina kraujo apytaką, skatina greitesnį žaizdų gijimą.

Kairėje pusėje, Alberto Bitino kolekcijos vitrinoje, eksponuojamas agatas, pažymėtas 24 numeriu.

**(24) Agatas**

Agatas yra oksidų klasės kvarco grupės mineralas. Tai gausiausios kvarco šeimos akmenėlis. Šis spalvotasis chalcedonas, išmargintas koncentriniais žiedais ir paralelinėmis linijomis, pavadintas per Sicilijos salą tekančio Agato upeliuko vardu, nes, kaip manoma, šioje vietoje buvo pirmą kartą rastas. Gražios jo atmainos naudojamos kuriant juvelyrinius ir dekoratyvinius dirbinius.

Eksponuojamas agatas yra apsuptas uolienų. Tai puikus pavyzdys, iliustruojantis, kaip tarp uolienų susidariusioje tuštumoje auga mineralas. Agatas gydo nuo neigiamų emocijų, turi ir kitų gydomųjų savybių.

Dabar kviečiame prieiti prie Gedimino Motuzos kolekcijos vitrinos, esančios dešinėje pusėje. Čia eksponuojamas 25 numeriu pažymėtas meteoritas.

**(25) Grynosios geležies meteoritas**

Šis meteoritas yra ant Žemės paviršiaus nukritusios kietosios medžiagos apsilydęs gabalas. Meteorito forma priklauso nuo kritimo atmosferà ir atsitrenkimo į Žemės uolienas sąlygų. Akmeniniai meteoritai dažnesni negu geležiniai. Meteoritai gali sverti nuo kelių miligramų iki kelių dešimčių ar šimtų tonų. Eksponuojamas meteoritas buvo nukritęs Afrikos Kalahario lygumoje.

Kairėje pusėje įrengta Audronės Ilgevičienės kolekcijos vitrina. Joje eksponuojami labai spalvingi mineralai. Vienas iš jų – citrinas. Jis pažymėtas 26 numeriu.

**(26) Citrinas**

Tai oksidų klasės mineralas – skaidrioji kvarco atmaina. Pavadinimą jis gavo dėl savo geltono atspalvio. Citrino kristalai yra stulpiški, jų tekstūroje dažnai pasitaiko mineralų kristalų suaugimų, vadinamų drūzomis. Citrinų telkiniai gana reti, todėl šie mineralai yra labai vertinami, naudojami juvelyrikoje. Dažniausiai mineralus padirbinėti yra gana sunku, bet citrinas turi savo pakaitalą: iš pakaitinto ametisto ar dūminio kvarco juvelyrai išgauna dirbtinį citriną, kuris nuo gamtinio skiriasi raudonu atspalviu. Citrinas stiprina nervų sistemą, imunitetą, skatina kasos, skrandžio funkcijas.

Dešinėje muziejaus kasos pusėje, Vygaudo Ušacko kolekcijos vitrinoje, lankytojams pristatome eksponatus, parvežtus iš Afganistano. Čia galite pamatyti kelis į vieną suaugusius mineralus. Vienas iš jų yra 27 numeriu pažymėtas pegmatitas.

**(27) Pegmatitas**

Pegmatitas yra reta magminė gyslinė uoliena, turinti stambiagrūdę pegmatitinę struktūrą. Šis įspūdingas, itin vertingas pegmatitas sudarytas iš brangiųjų akmenų kristalų – topazo, kuncito, albito ir kvarco.

Jeigu norėtumėte pamatyti, kaip kiekvienas kristalas šviečia, pasinaudokite lazeriniu pieštuku, kurį Jums mielai paduos muziejaus kasininkė, ir pašvieskite į kiekvieną kristalą atskirai.

Ervino Preikšo kolekcijos vitrinos, esančios Jums už nugaros, apatinėje lentynoje, eksponuojamas kiaušinio formos mineralas, pažymėtas 28 numeriu.

**(28) Fluoritas**

Tai yra fluoridų klasės mineralas. Jo priemaišos gali būti vanadis, ceris, iridis, radis ir kitos medžiagos. Fluorito kristalai yra kubo formos, dažnai pasitaiko peraugimo dvynučių. Fluoritas gali būti bespalvis, baltas, geltonas, žalias, violetinis, mėlynas, rožinis, net juodas. Jo blizgesys yra stikliškas, skalumas – tobulas, lūžis – kriaukliškas, trapus. Tai gana dažnai sutinkamas mineralas, susidarantis temperatūrai ir slėgiui kintant dideliu intervalu. Jis randamas dolomituose ir klintyse, nuosėdinėse ir vulkanogeninėse uolienose, alavo, švino, cinko, rūdinių telkinių hipergenezės zonoje. Spalvotieji kristalai dažnai naudojami dekoratyviniams dirbiniams gaminti. Šis fluoritas yra nušlifuotas, jam suteikta kiaušinio forma. Toks mineralas tinka dirbantiems sunkų fizinį arba įtemptą protinį darbą, stiprina kaulus, dantis, gerina atmintį.

Kitą eksponatą rasite Albino Ulskio kolekcijos vitrinos viršutinėje lentynoje. Jis pažymėtas 29 numeriu.

**(29) Tigro akis**

Tigro akis yra oksidų klasės mineralas. Jis gali turėti ličio, natrio, magnio, aliuminio, kalcio, kalio, titano ir geležies priemaišų, dujų ir skysčių burbuliukų. Tigro akis būna rusvo atspalvio geltonos, aukso geltonumo, rausvo atspalvio rudos, žalsvos iki rudumo spalvos. Jo spalvos sudaro daugiau nei 30 atmainų, primenančių tigro akies atspalvius. Mineralas yra blizgaus stiklo, jam būdingas stulbinantis optinis efektas: ritinėjant akmenį iš vienos pusės į kitą, dėl pluoštinės kvarco struktūros atrodo, kad jo paviršius mirguliuoja. Dažniausiai ši medžiaga nušlifuojama visiškai plokščiai, luiteliais ar plokštelėmis, kad geriau atsiskleistų optinis efektas. Šis akmuo padeda apsispręsti, nesusipainioti abejojant, išgyvenant stresą.

Kiek žemiau, Deivido Jurkevičiaus kolekcijos lentynoje, rodomas paskutinis mūsų ekskursijos eksponatas – chalkopiritas. Jis pažymėtas 30 numeriu.

**(30) Chalkopiritas**

Chalkopiritai yra sulfidų klasės mineralai. Jų kristalai reti, kai kurie iš jų būna du suaugę, vadinamieji dvynučiai. Dažniausiai jie sudaro vientisus grūdėtus agregatus ir intarpėlius. Chalkopirito spalva yra vario geltona, turinti žalsvą atspalvį. Žemės paviršiuje jis oksiduojasi ir virsta malachitu. Tai labai paplitęs Žemės plutos mineralas, susidarantis hidroterminėse gyslose ir metasomatinėse sąlyčio zonose – skarnose, greizenuose. Kiek rečiau jis sutinkamas magminėse uolienose. Chalkopiritas – vienas iš svarbiausių vario rūdos mineralų.

Dėkojame, kad aplankėte mūsų muziejų. Išsamiau susipažinti su kamerine muziejaus dalimi galite savarankiškai.

Kviečiame Jus aplankyti ir 14 hektarų plote įkurtą Akmenų parką, kuriame eksponuojami didžiuliai Ledynmečio rieduliai. Kairėje pusėje, prie įvažiavimo į miestelį, Jūsų laukia granitinių skulptūrų, kurias sukūrė Lietuvos, Latvijos ir Rusijos menininkai, skveras. Meno kūrinių ateityje čia daugės. Akmenų parkas didžiuojasi ir dendrologine, t. y. augalų, kolekcija. Joje yra 16 itin vertingų sumedėjusių augalų rūšių, tarp jų: kaukazinis kėnis, paprastasis bukas, tridyglė gledičija, virgininė ieva, balzaminis kėnis, japoninė magnolija, Niedzveckio obelis ir kitos.

Atsisveikinti su Mosėdžiu neįmanoma neaplankius buvusios gydytojo Vaclovo Into sodybos, kuri yra Akmenų gatvėje. Taigi Jūsų dar laukia daug įspūdžių! Linkime maloniai praleisti laiką!